Om få måneder åbner ny restaurant i et område af Odense, der har potentiale til at kunne tiltrække endnu flere mennesker.

Annonce

I årtier henlå den nordlige del af Kongensgade som en kedelig blindtarm, hvor handelslivet havde svære vilkår. Nu er der imidlertid kommet andre boller på suppen, nemlig i form af den ene kvalitetsrestaurant efter den anden. Skabelsen af et nærmest sydlandsk miljø ligger lige for. De mange spisesteder i Kongensgade Nord er sammen med de restaurationer, der ligger i Vindegade, ved at udvikle sig til Odenses største område for de madglade, og om nogle få måneder føjes endnu en restaurant til.

Annonce

Ny restaurant

Malte Christensen, der har succes med Restaurant Sæson i Vindegade, åbner sammen med sin partner, en gammel ven og skolekammerat, Amir Alwan, en ny restaurant, der kommer til at ligge mellem No 61 og Mmoks. - Vi kan endnu ikke afsløre, hvad det er, vi har at byde på, men vi tør godt love, at det bliver noget, man aldrig før har set i Odense, ja sådan set et koncept, som ingen andre i verden har lavet før, fortæller de to unge iværksættere. Malte Christensen mener, at området har potentiale til at udvikle sig endnu mere, men allerede i dag oplever han på de gode sommeraftener nærmest sydlandsk stemning. I dag er gaden noget vindblæst, også fordi den skæmmes af en stor tom byggegrund, hvor tidligere forretningen Refning Poulsen lå.

Annonce

Plant store træer

En mulighed for at gøre selve gaden lidt mere appetitlig vil være, at der i gaden plantes nogle store træer - for eksempel med bænke og borde rundt omkring. - Det lyder da umiddelbart som en glimrende idé, siger rådmand Jane Jegind (V) og Socialdemokraternes byrådsmedlem Anders W. Berthelsen med én stemme. Begge tager det forbehold, at økonomien i det, tilgængeligheden for brandvæsenet og lignende skal tages i betragtning. Jane Jegind: - Alle gode ideer er velkomne. Vi vil gerne være med til at understøtte gode initiativer, og jeg vil allerede i dag, mandag, tage forslaget med på et møde med ledelsen i By- og Kulturforvaltningen.

Annonce

Letbanen lige ved siden af